KIRJALLINEN KYSYMYS E-2344/00

esittäjä(t): Jean Lambert (Verts/ALE) komissiolle

(13. heinäkuuta 2000)

Aihe: Korkeajännitelinjan rakentaminen Teneriffalla (Kanarian saaret)

Sähköyhtiö UNELCO-ENDESA aikoo rakentaa korkeajännitelinjan, jonka pituus olisi yli 80 kilometriä ja jonka kokonaisjännite olisi 220 kilovolttia ja 900 kilovolttia tornilla. Sähkölinjan tarkoituksena on kuljettaa sähköä valtaviin matkailukeskuksiin, joita aiotaan rakentaa Teneriffan etelä- ja kaakkoisosiin (47 000 vuodepaikkaa), sekä täydentää voimanjakeluverkkoa. Voimalinja kulkisi viiden luonnonsuojelualueen, joita suojellaan Kanarian saarten lailla luonnonalueista, läpi mukaan luettuna metsät vuorenhuippujen lähettyvillä. Nämä luonnonalueet ovat tieteellisesti ja ekologisesti äärimmäisen tärkeitä ja niissä on arvokkaita kotoperäisiä lajeja, kuten sinipeippo ja käpytikka, sekä muita Kanarian saarten kotoperäisiä lintu- ja hyönteislajeja ja eläimiä. Vilaflorin männikkö on kasviensa, maisemiensa ja metsiensä vuoksi saariston eräs kaikkein arvokkaimmista ekosysteemeistä. Sähkölinjan lävistämä alue on linnustoltaan kansainvälisesti erittäin arvokas ja Kanarian saarten hallitus itse nimesi sen vuonna 1994 luonnonpuistoksi. Se on ollut vuodesta 1989 Euroopan unionin suojelema erityinen lintujensuojelualue (ZEPA)(1). ZEPA on kuulunut Natura 2000 verkostoon vuodesta 1995, kun neuvoston direktiivi 92/43/ETY luontotyyppien sekä luonnonvaraisen eläimistön ja kasviston suojelusta(2) tuli voimaan.

Hankkeen on jo vahvistanut allekirjoituksellaan Kanarian saarten teollisuusministeri ja Teneriffan saaren paikallishallinto (Cabildo), mutta se ei ole vielä saanut tarvittavaa hyväksyntää Kanarian saarten luonnonalueiden hallintoelimeltä (Patronato Insular de Espacios Naturales de Canarias). Hankkeen toteuttamien merkitsisi, että voimalinjaa seuraamaan hakattaisiin 40 metrin levyinen palonestovyöhyke, jolloin tuhansia ikivanhoja ja pihkaisia Kanarian saarten mäntyjä jouduttaisiin kaatamaan. On myös mainittava, että vielä ei ole hyväksytty Kanarian saarten aluesuunnitteluohjelmaa eikä annettu lakia saarten käytävistä. Ne vaikuttaisivat voimalinjan linjaukseen.

Kanarian saarten hallitus ei ole vielä julkistanut asianmukaisella tavalla(3) arviointiprosessia. Arvioinnin tulos on positiivinen, vaikka siinä asetetaankin eräitä edellytyksiä, joita ei myöskään ole julkistettu. Menettelyssä ei ole otettu huomioon vaihtoehtoisia toimenpiteitä, kuten energiansäästöä ja energiatehokkuutta tai uudistuvien energialähteiden käyttöä.

Katsooko komissio, että suunnitellun kaltaisen energiansiirtoinfrastruktuurin rakentaminen sopii yhteen yhteisön edun mukaisina pidettyjen alueiden säilyttämisen kanssa? Voiko komissio vahvistaa, onko yhteisön lainsäädäntöä ympäristövaikutusten arvioinnista(4) noudatettu, erityisesti arvioinnin julkistamisen suhteen? Voiko komissio vahvistaa myös, noudatetaanko ilman laadusta annettua direktiiviä 80/779/ETY(5), direktiivejä 79/409/ETY ja 92/43/ETY sekä neuvoston suositusta 1999/519/EY sähkömagneettisista kentistä(6)?

(1) Katso direktiivi 79/409/ETY, julkaistu EYVL L 103, 25.4.1979, s. 1.

(2) EYVL L 206, 22.7.1992, s. 7.

(3) Ympäristövaikutusten arvioinnista ei saa ottaa kopioita! Vilaflorin kunnanvaltuustolla, jota asia eniten koskee, ei myöskään ole niitä! Vilaflorin asukkaat ovat käynnistäneet julkisen kampanjan voimalinjaa vastaan (lisätietoja: http://www.accionmm.com/vilaflor/) ja ovat toimittaneet vetoomuksen Euroopan parlamentille.

(4) Ympäristövaikutusten arvioinnista annetut direktiivit 85/37/ETY ja 97/11/EY (EYVL L 175, 5.7.1985, s. 40 ja EYVL L 73, 14.3.1997, s. 5).

(5) EYVL L 229, 30.8.1980, s. 30.

(6) EYVL L 199, 30.7.1999, s. 59.

Margot Wallströmin komission puolesta antama vastaus

(15. syyskuuta 2000)

Komissio on saanut valituksen, joka koskee korkeajännitelinjan rakentamishanketta Teneriffalla (Kanariansaarilla). Valituksen mukaan hanke voi vaikuttaa lintujen erityissuojelualueeseen, jonka Espanjan viranomaiset ovat luokitelleet luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY 4 artiklan mukaisesti.

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY 6 artiklan 3 ja 4 kohdassa säädetään, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi, on arvioitava asianmukaisesti sen kannalta, miten ne vaikuttavat alueen suojelutavoitteisiin. Alueelle aiheutuvien vaikutusten arvioinnista tehtyjen johtopäätösten perusteella toimivaltaiset kansalliset viranomaiset antavat hyväksyntänsä suunnitelmalle tai hankkeelle vasta varmistuttuaan siitä, että suunnitelma tai hanke ei vaikuta kyseisen alueen koskemattomuuteen, ja kuultuaan tarvittaessa kansalaisia. Jos suunnitelma tai hanke on alueelle aiheutuvien vaikutusten arvioinnin kielteisestä tuloksesta huolimatta ja vaihtoehtoisten ratkaisujen puuttuessa kuitenkin toteutettava erittäin tärkeän yleisen edun kannalta pakottavista syistä, mukaan lukien sosiaaliset tai taloudelliset syyt, jäsenvaltion on toteutettava kaikki tarvittavat korvaavat toimenpiteet sen varmistamiseksi, että Natura 2000 -verkosto säilyy johdonmukaisena. Jäsenvaltion on ilmoitettava komissiolle toteutetut korvaavat toimenpiteet.

Tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY 2 artiklassa säädetään, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia.

Säännöstä sovelletaan direktiivin liitteissä I ja II lueteltuihin hankkeisiin. Liitteessä II olevan 3 kohdan b alakohtaan kuuluu sähköenergian siirto ilmakaapeleilla. Direktiivin 4 artiklan 2 kohdan mukaisesti liitteessä II mainittuihin luokkiin kuuluvat hankkeet on arvioitava, jos jäsenvaltiot toteavat niiden laadun sitä vaativan.

Komission tehtävänä on huolehtia perussopimusten noudattamisesta, ja se toteuttaa tarvittavat toimenpiteet varmistaakseen, että yhteisön oikeutta noudatetaan tässä tapauksessa.